بیت العدل اعظم

بیت العدل اعظم بہائی دین کا نو رکنی اعلیٰ ترین حاکم ادارہ ہے۔ اسے بہاء اللہ، جو بہائی دین کے بانی ہیں، نے ایک ایسے ادارے کے طور پر تصور کیا تھا جو ان مسائل پر قانون سازی کر سکے جن کی بہائی تحریروں میں وضاحت نہیں کی گئی، ، تاکہ بدلتے ہوئے حالات کے مطابق بہائی دین میں لچک پیدا کی جا سکے۔ اس کا پہلا انتخاب 1963 میں ہوا اور اس کے بعد ہر پانچ سال بعد، دنیا بھر کی محفل روحانی ملّی کے ارکان پر مشتمل مندوبین کے ذریعے کیا جاتا ہے۔ بیت العدل اعظم نے دین کے سربراہ کی حیثیت سے دنیا بھر کی بہائی سماج کو بنیادی طور پر کثیر سالہ منصوبوں کے ایک سلسلے اور عیدِ رضوان کے دوران دیے جانے والے سالانہ پیامات کے ذریعے رہنمائی فراہم کی ہے۔ ان پیامات میں محفلِ روحانی محلی کی تعداد میں اضافے، بہائی ادب کے ترجمے، بہائی مراکز کے قیام، بہائی عبادت گاہوں کی تکمیل اور بین الاقوامی کانفرنسوں کے انعقاد پر توجہ دی گئی ہے۔ مزید برآں، ان میں خواندگی بڑھانے کے لیے تعلیمی نظام وضع کرنے، خواتین کے کردار، بچوں اور نوجوانوں کی روحانی تربیت، خاندانی زندگی، سماجی و اقتصادی ترقی اور اجتماعی عبادت کو بہتر بنانے پر زور دیا گیا ہے۔۔ بیت العدل اعظم نے عالمی میڈیا کی توجہ حاصل کر کے ایران میں بہائیوں کے منظم جبر و ستم کا جواب دینے میں بھی اہم کردار ادا کیا ہے۔ بیت العدل اعظم کی جانب سے شائع کی گئی کتابیں اور دستاویزات مستند سمجھی جاتی ہیں اور بہائیوں کے نزدیک اس کے فیصلے معصوم از خطا تصور کیے جاتے ہیں۔ اگرچہ اسے اُن امور پر قانون سازی کا اختیار حاصل ہے جن کا ذکر بہائی مقدس تحریروں میں نہیں ہے، مگر بیت العدل اعظم نے اس اختیار کو شاذ و نادر ہی استعمال کیا ہے۔ بیت العدلِ اعظم کی نشست حیفا، اسرائیل میں کوہِ کرمل کے دامن میں واقع ہے اور اس کے اراکین وہیں مقیم ہیں۔ تازہ ترین انتخاب 29 اپریل 2023 کو ہوا تھا۔ اگرچہ بہائی دین میں دیگر تمام منتخب اور مقرر کردہ عہدے مردوں اور عورتوں دونوں کے لیے کھلے ہیں، لیکن بیت العدل اعظم کی رکنیت صرف مردوں کے لیے مخصوص ہے؛ بہائی تحریروں میں اس بات کی نشان دہی کی گئی ہے کہ اس کی وجہ مستقبل میں واضح ہو جائے گی۔ تاریخ بہائی دین کے بانی، بہاء اللہ نے اپنی کتاب 'کتابِ اقدس' میں سب سے پہلے بیت العدل کے ادارے کا حکم دیا اور اس کے فرائض کی وضاحت کی۔ اس ادارے کی ذمہ داریوں کی مزید تفصیل بہاء اللہ کی کئی دوسری تحریروں میں دی گئی ہے، جن میں 'الواحِ بہاء اللہ' بھی شامل ہیں۔ ان تحریروں میں بہاء اللہ لکھتے ہیں کہ بیت العدل اعظم دین کا مکمل اختیار سنبھالے گا اور ان معاملات پر غور کرے گا جن کا تذکرہ انھوں نے خود نہیں کیا؛ انھوں نے یہ بھی بیان کیا کہ اس ادارے کے ارکان کوملکوتی الہام (divine inspiration) کی یقین دہانی ہوگی، وہ تمام لوگوں کا احترام کریں گے اور ان کی عزت و ناموس کی حفاظت کریں گے۔ بعد میں، بہاء اللہ کے بیٹے اور جانشین عبد البہا نے اپنے 'وصیت نامے' (الواحِ وصایا) میں اس کے طریقہ کار اور ساخت کی وضاحت کی اور اس کے انتخاب کے طریقے کی نشان دہی کی۔ انھوں نے لکھا کہ بیت العدل اعظم بہاء اللہ کے تحفظ میں ہوگا، یہ لغزشوں سے پاک ہوگا اور اس کی اطاعت لازمی ہوگی۔عبد البہا نے سب سے پہلے "بیت العدل اعظم" کی اصطلاح استعمال کی تاکہ اس اعلیٰ ترین ادارے کو ان مقامی 'بیوتِ عدل' (جو ہر کمیونٹی میں قائم ہونے تھے) اور ثانوی 'بیوتِ عدل' (جو موجودہ بہائی محفل روحانی ملّی ہیں) سے ممتاز کیا جا سکے۔ انھوں نے یہ بھی بیان کیا کہ اس ادارے کے فیصلے اکثریتی ووٹ سے ہو سکتے ہیں، لیکن متفقہ فیصلوں کو ترجیح دی جائے گی اور اس کا انتخاب ثانوی بیوتِ عدل ( محفل روحانی ملّی) کے ارکان کریں گے۔ انھوں نے بہاء اللہ کے ان بیانات کی بھی تصدیق کی کہ اگرچہ خواتین اور مرد روحانی طور پر برابر ہیں، لیکن بیت العدل اعظم کی رکنیت صرف مردوں تک محدود ہوگی اور اس فیصلے کے پیچھے چھپی حکمت مستقبل میں واضح ہو جائے گی۔ اگرچہ بہاء اللہ کے بعد دین کے سربراہان، عبد البہا اور شوقی افندی دونوں نے بیت العدل اعظم کے قیام پر غور کیا، لیکن دونوں نے ایسا کرنے سے گریز کیا۔ شوقی آفندی کی وجہ یہ تھی کہ ان کے خیال میں اس وقت کے بہائی ادارے ابھی کمزور تھے—یعنی محافلِ روحانیِ ملی اور مقامی روحانی اسمبلیوں کی تعداد بہت محدود تھی۔ چنانچہ شوقی آفندی نے اپنی زندگی کے دوران مقامی اور قومی سطح پر ایک مضبوط انتظامی ڈھانچہ قائم کر کے بیت العدل اعظم کے انتخاب کی تیاری کی۔ 1951 میں، جب محافلِ روحانیِ ملی کی تعداد 9 ہو گئی، تو شوقی آفندی نے 'بین الاقوامی بہائی کونسل' کے ارکان مقرر کیے اور اسے ایک 'جنینی' (embryonic) بین الاقوامی بیت العدل کے طور پر بیان کیا۔ 1957 میں شوقی آفندی کی اچانک وفات کے بعد، ایادیانِ امر اللہ نے دین کے معاملات کی نگرانی کی اور اعلان کیا کہ بیت العدل اعظم کا انتخاب 1963 میں 'دس سالہ مہم' (Ten Year Crusade) کے اختتام پر ہوگا، جو شوقی آفندی کا شروع کردہ ایک بین الاقوامی تبلیغی منصوبہ تھا۔ 1961 میں بین الاقوامی بہائی کونسل کو ایک منتخب ادارے میں تبدیل کر دیا گیا، جس میں تمام محافلِ روحانیِ ملی کے ارکان نے اس کے ارکان کے لیے ووٹ دیے۔ پھر اپریل 1963 میں، شوقی آفندی کی وفات کے چھ سال بعد، 56 محافلِ روحانیِ ملی نے پہلے بیت العدل اعظم کا انتخاب کیا۔انتخاب کی یہ تاریخ 'دس سالہ مہم' کی تکمیل اور ساتھ ہی اپریل 1863 میں باغِ رضوان میں بہاء اللہ کے 'اعلانِ عام' کی پہلی صد سالہ سالگرہ کے موقع پر رکھی گئی تھی۔ اس وقت سے بیت العدل اعظم دین کے سربراہ کے طور پر کام کر رہا ہے—انفرادی ارکان کا کوئی ذاتی اختیار نہیں ہے، بلکہ صرف ایک ادارے (مجلس) کی حیثیت سے ہی ان کے پاس اختیار ہوتا ہے۔ 1972 میں اس ادارے نے اپنا دستور (آئین) شائع کیا۔ انتخابی عمل بیت العدل اعظم کا انتخاب خفیہ رائے دہی اور کثرتِ رائے کے ذریعے دنیا بھر کے بالغ بہائیوں کی جانب سے تین مراحل میں کیا جاتا ہے۔ بیت العدل اعظم کا انتخاب کسی نامزدگی یا انتخابی مہم کے بغیر ہوتا ہے اور بہائی دین کے تمام بالغ مرد ارکان اس کے انتخاب کے اہل ہیں۔ اس ادارے کا انتخاب ہر پانچ سال بعد دنیا بھر کی مختلف محافلِ روحانیِ ملی (NSAs) کے ارکان کے کنونشن کے دوران کیا جاتا ہے۔ مختلف محافل ملّی کا ہر رکن، جو خود اپنے ملک کے بہائیوں کے ذریعے منتخب ہوا ہوتا ہے، نو بالغ مرد بہائیوں کے حق میں ووٹ دیتا ہے۔ غیر حاضری کے بیلٹ ڈاک کے ذریعے ارسال کیے جاتے ہیں یا مندوبین انھیں ساتھ لے جاتے ہیں۔ سب سے زیادہ ووٹ حاصل کرنے والے نو افراد بیت العدل اعظم کے رکن منتخب ہوتے ہیں۔ 2013 میں، حیفا میں موجود حاضرین کے علاوہ، تقریباً 400 غائبانہ ووٹ ڈالے گئے، جس سے ڈالے گئے ووٹوں کی کل تعداد 1500 سے زیادہ ہو گئی۔ اس انتخاب نے 1963 میں بیت العدلِ اعظم کے اولین انتخاب کی پچاسویں سالگرہ کی نشان دہی کی۔ سب سے حالیہ مکمل انتخاب 29 اپریل 2023 کو ہوا تھا۔ ذمہ داریاں آج بیت العدل اعظم عالمی بہائی سماج کی ترقی اور نشو و نما کی رہنمائی کرتا ہے۔ جیسا کہ بہاء اللہ نے بیان کیا ہے، بیت العدل اعظم کے عمومی فرائض میں دینِ خدا کی اشاعت، قوانین کا تحفظ، سماجی امور کا انتظام، انسانی روحوں کی تربیت، بچوں کی تعلیم کی ضمانت، پوری دنیا کو خوش حال بنانا (امارت اور غربت کی انتہاؤں کا خاتمہ) اور غربت کا شکار بزرگوں اور بیماروں کی دیکھ بھال کرنا شامل ہے۔ بیت العدل اعظم کے دستور (آئین) کے مطابق، اس کے کچھ اختیارات اور فرائض درج ذیل ہیں: انفرادی اور اجتماعی طور پر بہائی زندگی کی پہچان بننے والی روحانی صفات کو فروغ دینا۔ بہائی مقدس تحریروں کا تحفظ، ترجمہ اور اشاعت۔ عالمی بہائی برادری کو ظلم اور جبر و ستم سے بچانا اور اس کا دفاع کرنا۔ بہائی دین کے عالمی روحانی اور انتظامی مرکز کا تحفظ اور ترقی۔ بہائی برادری اور انتظامیہ کی پختگی اور ترقی کی حوصلہ افزائی کرنا۔ انفرادی حقوق، آزادیوں اور اقدامات کی حفاظت کرنا۔ بہائی اصولوں اور قوانین کا نفاذ۔ وقت کی ضرورت کے مطابق ان قوانین کو وضع کرنا، منسوخ کرنا یا تبدیل کرنا جن کا ذکر بہائی مقدس تحریروں میں نہیں ہے۔ بہائی قوانین کی خلاف ورزی پر تادیبی احکامات جاری کرنا۔ تفویض کردہ تنازعات کا فیصلہ اور ثالثی کرنا۔ ان تمام مذہبی فنڈز اور عطیات (جیسے کہ حقوق اللہ) کا انتظام کرنا جو اس کی تحویل میں دیے گئے ہیں۔ مزید برآں، بہاء اللہ نے بیت العدل اعظم کو ہدایت دی ہے کہ وہ بنی نوع انسان کی عمومی بہبود پر مثبت اثرات مرتب کرے، دنیا کی قوموں کے درمیان مستقل امن کو فروغ دے اور "لوگوں کی تربیت، قوموں کی تعمیر، انسان کی حفاظت اور اس کے وقار و ناموس کے تحفظ" کو یقینی بنائے۔ اس کے ساتھ ساتھ یہ ادارہ ان امور کا بھی ذمہ دار ہے جو براہ راست انسانی حقوق کی پاسداری اور عالمی معاشرے کی اخلاقی و سماجی بہتری سے تعلق رکھتے ہیں۔ دائرہ اختیار بیت العدل اعظم کو یہ ذمہ داری بھی سونپی گئی ہے کہ وہ معاشرے کی ترقی کے ساتھ ساتھ بہائی دین کو اس کے مطابق ڈھالے اور اسی لیے اسے ان معاملات پر قانون سازی کا اختیار دیا گیا ہے جو بہائی مقدس تحریروں میں واضح طور پر بیان نہیں کیے گئے۔ اگرچہ بیت العدل اعظم کو بدلتے ہوئے حالات کے مطابق اپنی ہی قانون سازی میں ترمیم کرنے یا اسے منسوخ کرنے کا اختیار حاصل ہے، لیکن یہ ان قوانین کو ختم یا تبدیل نہیں کر سکتا جو مقدس تحریروں میں واضح طور پر درج ہیں۔ اشاعتیں اگرچہ بیت العدل اعظم (The Universal House of Justice) کو معاملات پر قانون سازی کا اختیار حاصل ہے، لیکن 1963 میں اپنے قیام کے بعد سے اس نے اس اختیار کے استعمال کو محدود رکھا ہے۔ اس کی بجائے، اس نے دنیا بھر کے بہائیوں کو عمومی رہنمائی فراہم کی ہے، نہ کہ مخصوص قوانین؛ یہ رہنمائی عام طور پر خطوط اور پیغامات کی شکل میں رہی ہے، بالکل شوقی آفندی کی مراسلات کی طرح۔ ان میں سے بہت سے خطوط مجموعوں کی صورت میں شائع ہو چکے ہیں اور انھیں الہامی طور پر بااختیار اور مستند مانا جاتا ہے؛ بہائیوں کے نزدیک اس کے فیصلے "خطا سے پاک" (infallible) تصور کیے جاتے ہیں۔ ییہ خطوط تبلیغ، دعا، خاندانی زندگی، تعلیم اور بہائی نظم و نسق سمیت مختلف موضوعات کا احاطہ کرتے ہیں۔ ہر سال رضوان کے پہلے دن (جو نوروز کی تاریخ کے لحاظ سے 20 یا 21 اپریل کو ہو سکتا ہے)، بیت العدل اعظم دنیا بھر کی بہائی سماج سے ایک پیام مخاطب کرتا ہے، جسے "پیاماتِ رضوان " کے نام سے جانا جاتا ہے۔ اس ادارے نے باب، بہاء اللہ اور عبدالبہاء کی تحریروں کے اقتباسات بھی جمع اور شائع کیے ہیں۔ 1992 میں انھوں نے بہاء اللہ کی قوانین کی کتاب "کتابِ اقدس" کا انگریزی میں ترجمہ شائع کیا اور اس کے بعد سے مزید زبانوں میں تراجم شائع ہو چکے ہیں۔ ان کوششوں کے دوران، انھوں نے بہائی عالمی مرکز (Baháʼí World Centre) میں تحقیق اور آرکائیو کے شعبے قائم کیے اور 1983 تک بہاء اللہ، عبدالبہاء اور شوقی افندی کے 60،000 (ساٹھ ہزار) سے زائد خطوط جمع کر لیے تھے۔ یہ جمع شدہ کام بیت العدل اعظم کی مشاورت اور فیصلوں میں بنیاد کے طور پر استعمال کیے جاتے ہیں۔ عالمگیر امن کا وعدہ (1985) یہ اعلامیہ "دنیا کی اقوام کے نام" جاری کیا گیا اور 160 سے زائد سربراہانِ مملکت و حکومت کو پیش کیا گیا۔ اس میں عالمگیر امن کے قیام کے لیے بنیادی شرائط اور اس کی راہ میں حائل رکاوٹوں کی وضاحت کی گئی ہے بہاءُاللہ (1992) بہاء اللہ کے وصال کی سو سالہ برسی کے موقع پر جاری ہونے والا یہ بیان آپ کی زندگی اور تعلیمات کا ایک جامع جائزہ ہے۔ نوعِ انسانی کی خوش حالی (1995) بہائی تعلیمات کے تناظر میں عالمی خوش حالی کے تصور پر مبنی ایک اعلامیہ۔ نور کی صدی (2001) بیسویں صدی کا جائزہ، جس میں ڈرامائی تبدیلیوں اور بہائی عقیدے کے گمنامی سے نکل کر نمایاں ہونے پر توجہ دی گئی ہے۔ دنیا کے دینی رہنماؤں کے نام خط (2002) یہ خط فرقہ وارانہ نفرتوں کی بیماری کے بارے میں ہے۔ اس میں تمام مذہبی تحریکوں سے مطالبہ کیا گیا ہے کہ وہ "ماضی بعید سے وراثت میں ملنے والے جمود کے شکار تصورات سے بالاتر ہو کر ابھریں۔" ایک مشترک دین (2005) یہ دستاویز بنیادی طور پر بہائی قارئین کے لیے تیار کی گئی ہے، جس میں مذاہب کی وحدانیت کے اصول کو راسخ کرنے اور مذہبی تعصبات پر قابو پانے کو بہائی برادری کے لیے ایک بڑے چیلنج کے طور پر شناخت کیا گیا ہے۔ موجودہ اراکین بیت العدل اعظم کے تمام موجودہ اراکین یہ ہیں: پال لیمپل(2005) پیمان مہاجر(2005) شہریار رضوی(2008) ایمن روحانی(2013) چونگو مالیٹوں گا(2013) یان فرانسسکومورا(2018) پراوین ملک(2018) ایلبرٹ نشیسو نسوں گا(2023) اندریج دونووال(2023) سابق اراکین 1963 کے ابتدائی انتخاب میں بین الاقوامی بہائی کونسل سے پانچ اراکین منتخب ہوئے، ریاستہائے متحدہ کی محفلِ ملی (NSA) سے دو، برطانیہ کی محفل سے ایک اور بھارت کی محفل سے ایک۔ اراکین کو اُس سال کے تحت جدول میں درج کیا جاتا ہے جب وہ پہلی بار منتخب ہوئے تھے۔ 1963 کے پہلے انتخاب سے شروع ہو کر، پوری رکنیت کے باقاعدہ انتخابات ہر پانچ سال بعد منعقد ہوتے رہے ہیں اور پانچ ضمنی انتخابات بھی ہوئے ہیں—جنھیں جدول میں خط کشیدہ حروف سے نشان زد کیا گیا ہے—اور وہ 1982، 1987، 2000، 2005 اور 2010 میں ہوئے۔ تمام اراکین نے بعد کے کنونشنوں میں دوبارہ انتخاب کے بعد خدمت جاری رکھی ہے۔ اموز گبسن، چالرلس ولکاٹ اور ادیب طاہرزادہ اپنے عہدے پر فائز ہوتے ہوئے وفات پا گئے، جبکہ دیگر سابق اراکین کو سبکدوش ہونے کی اجازت دی گئی۔ فرزام ارباب (27 اکتوبر 1941 – 25 ستمبر 2020)، طہران، ایران میں پیدا ہوئے اور 1993 سے رکن رہے یہاں تک کہ 2013 میں 71 برس کی عمر میں اپنی رکنیت سے دستبردار ہو گئے۔ حوالہ جات کتابیات